Rīgā, 2022.gada 11.martā

Rīgas Valsts vācu ģimnāzijas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijas un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un pauda savu viedokli par skolas un vecāku sadarbību, kā arī visiem vecākiem, kuri atbalsta skolas ikdienas darbu un dala svētku brīžus. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus: Rīgas Valsts vācu ģimnāzija un tās īstenotās izglītības programmas: *Pamatizglītības 2.posma (7.-9.klase) izglītības programma (kods 23011111) / Pamatizglītības 2.posma (7.-9.klase) izglītības programma (kods 23011111); Pamatizglītības 2.posma (7.-9.klase) programma (kods 23017111); Vispārējās vidējās izglītības vispārizglītojošā virziena programma (kods  31011011) / Vispārējās vidējās izglītības programma (kods 31016011); Vispārējās vidējās izglītības matemātikas, dabaszinību un tehnikas virziena programma (kods 31013011) / Vispārējās vidējās izglītības matemātikas, dabaszinību un tehnikas virziena programma (kods 31013011)* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Skolas direktores darbs tiek vērtēts ar kvalitātes līmeni “ļoti labi”, tādējādi atzīstot direktores augsto profesionalitāti, pieredzi un zināšanas, spēju saskatīt iespējas inovācijām un mērķtiecīgi virzīt darbu, lai nodrošinātu sekmīgu skolas ikdienu un turpmāko attīstību.

Viena no Rīgas Valsts vācu ģimnāzijas stiprajām pusēm, ko akreditācijas ekspertu komisija vēlas īpaši izcelt ir ilggadējā pieredze vācu valodas kā pirmās svešvalodas mācīšanā un vācu kultūras popularizēšanā. Papildus vācu valodai izglītības iestāde piedāvā vairāku citu svešvalodu padziļinātu apguvi. Skola piedāvā iespēju kārtot starptautisko vācu valodas diplomeksāmenu un iegūt starptautiski atzītu vācu valodas prasmes apliecinošu sertifikātu, kas absolventiem paver iespējas turpināt izglītību jebkurā vāciski runājošā valstī. Skola sniedz metodisko atbalstu Rīgas citu valsts skolu pedagogiem, piedāvājot profesionālās pilnveides aktivitātes.

Augstu novērtējama arī efektīva skolas pārvaldība. Skolas vadības komandu raksturo profesionalitāte, pieredze un spēja saskatīt skolas stiprās puses, turpmākās attīstības iespējas un gaidāmos izaicinājumus. Skolā ir radoša un atbalstoša vide, pozitīvs mikroklimats, kas veicina ikviena skolēna personības izaugsmi un spēju attīstīšanu.

Kā turpmāk veicamus uzdevumus akreditācijas ekspertu komisija saskatīja iespēju pilnveidot pedagogu izpratni par lietpratībā balstītā satura īstenošanu un pakāpeniski šo pieeju ieviest ikdienas mācību stundās, virzoties uz pamatā izglītojamo centrētu mācīšanos pamatskolas posmā līdz pašvadītam mācību procesam vidējās izglītības posmā. Sadarbībā ar dibinātāju būtu nepieciešams meklēt risinājumus

izglītības iestādes vides pieejamībai personām ar kustību traucējumiem un rast iespēju uzlabot mācību priekšmeta “Dizains un tehnoloģijas” īstenošanas prasībām un vajadzībām atbilstošu mācību telpu un aprīkojumu.

Skolas kolektīvam, skolas dibinātājam, vecākiem un plašajam absolventu pulkam ir pamatots iemesls lepoties ar savu skolu!

Novēlu jums sekmīgu, abpusējā sapratnē un kopīgos mērķos balstītu turpmāko sadarbību ar skolas vadību un pedagogiem!

Ekspertu komisijas vadītāja Gunta Mālniece